হুগলী জেলা
হুগলী জেলা ভারতের পূর্বাঞ্চলীয় রাজ্য পশ্চিমবঙ্গের অন্তর্গত বর্ধমান বিভাগের একটি জেলা। হুগলী নদীর নামে এর নামকরণ করা হয়েছে। জেলাটির সদর চুঁচুড়া-তে অবস্থিত। জেলাটির চারটি মহকুমা রয়েছে: চুঁচুড়া সদর, চন্দননগর, শ্রীরামপুর, ও আরামবাগ। 
বর্ধমানের দক্ষিণাংশকে বিচ্ছিন্ন করে ১৭৯৫ সালে ইংরেজরা প্রশাসনিক কারণে হুগলি জেলা তৈরি করে ছিল। হাওড়া তখনও হুগলী জেলার অংশ ছিল। জেলা বলতে কতগুলি থানার সমষ্টি। মহকুমার ধারণা তখনও জন্ম নেয়নি। এই জেলার দক্ষিণাংশ নিয়ে হাওড়া স্বতন্ত্র জেলা হিসাবে দেখা দিয়েছিল ১৮৪৩ সালের ২৭শে ফেব্রুয়ারী। ১৮৭২ সালের ১৭ই জুন ঘাটাল ও চন্দ্রকোনা থানা মেদিনীপুরের সঙ্গে যুক্ত হয়েছিল।
প্রাচীনকালে সুহ্ম বা দক্ষিণ রাঢ়ের অন্তর্ভুক্ত ছিল হুগলি জেলা। নদী, খাল, বিল অধ্যুষিত এই অঞ্চল ছিল কৈবর্ত ও বাগদিদের আবাসস্থল। এদের উল্লেখ রয়েছে রামায়ন, মহাভারত, মনুসংহিতা এবং পঞ্চম অশোকস্তম্ভ লিপিতে। মৎস্য শিকারই ছিল এদের প্রধান জীবিকা।
বাঁশবেড়িয়া
বাঁশবেড়িয়া ভারতের পশ্চিমবঙ্গ রাজ্যের হুগলী জেলার একটি সুন্দর শহর ও পৌরসভা এলাকা।এই শহরে অবস্থিত হংশেশ্বরী মন্দির, অনন্ত বাসুদেবের মন্দির, জাফর খান গাজী মসজিদ ও দরগা, ত্রিবেণীর ত্রিসঙ্গম এই শহরের প্রধান পর্যটন কেন্দ্র।এই শহরের দক্ষিণে অবস্থিত ডানলপ টায়ার কারখানা এশিয়ার বৃহত্তম টায়ার কারখানা। বাঁশবেড়িয়া পৌরসভা এলাকায় তিন টি রেল স্টেশন রয়েছে।
১.বাঁশবেড়িয়া
২.ইসলামপাড়া (অসম্পূর্ণ)
৩.ত্রিবেণী।
বাঁশবেড়িয়া শহরেই প্রখ্যাত সাহিত্যিক শ্রী ঈশ্বর গুপ্ত, লেখক শ্রী পীনাকী ঠাকুর এবং বিখ্যাত সমাজসেবক শ্রী কুমার মুনীন্দ্র এর জন্মস্থান।বাঁশবেড়িয়া শহরের দক্ষিণাংশের সামান্য অংশ 1নং-4নং ওয়ার্ড চুঁচুড়া থানার অধীনে যা চন্দননগর পুলিশ কমিশনারেটের আওতাভুক্ত এবং বাকি অংশ 5নং-22নং ওয়ার্ড মগরা থানার অধীনে যা হুগলি গ্রামীণ পুলিশের আওতাভুক্ত।